text: لقاءات عيلة مار شربل
text: #000001
text: قداس عنايا - دخول المسيح الى الهيكل
text: #000004
text: منرحّب بكل المشاركين معنا بالقداس الليلة وخاصة اللي جايين لأول مرّة.
  نحنا بالأسبوع الثالث من زمن الدنح، بتحتفل الكنيسة هيدا الأحد بعيد دخول المسيح للهيكل، واليوم بصادف عيد القديس بوسكو اللي عاش طفولة صعبة ولمّا ارتسم كاهن اهتم بشؤون الشباب وأسس الرهبنة السالسية. الربّ من ضعفنا بيعمل قوّة.
  منذكّر الكهنة حاضرين ليعرّفوا وسلّة النوايا على درج المذبح
  قداس مبارك ومقبول من الجميع.
text: #000005
text: بزمن الصراعات والنزاعات اللي عم بتعِم الدُول والشعوب وخاصة اللي عم بتعاني الإضطهاد من أجلك يا رب منصلّي ومنوضع الليلة على مذبحك حكّام العالم وخاصة حكّام هالشرق والمسؤولين بوطنا لبنان.
  وحّدن يا رب بكلمتك وبقوّة روحك القدّوس حوِّلن ليصيروا يحكوا لغتك، لغة رحمة وعدالة لغة محبة وسلام.
  بشفاعة امنا مريم العدرا وبيّنا مار شربل منسألك يا رب
text: #000006
text: "ما تكلم إنسان يوماً مثل هذا الإنسان"
  منصلليلك يا رب عن نيّة كلّ الأشخاص اللي بعدون رافضين كلمتك وعمبعبّوا فراغن بأحمال وأعباء عمتحنيلون كتافون وما عادوا قادرين يشوفوا وجّك وحقيقتك.
  اعطينا نعمتك يا رب كلّ يوم كفاف يومنا حتى نعبّي فراغنا من كلمتك، نوعا للحقيقة نتحرر من جنازيرنا حتى بروحك القدوس نعبّي من محبتك ونشهد إنك إله حيّ وحاضر فينا.
  بشفاعة العدرا مريم وبيّ عيلتنا مار شربل منسألك يا رب
text: #000007
text: المكرسين وعيلة مار شربل:
  ثبّت يا رب إيمان كل شب وصبية لاقو دعوتن معك حتى يكون وجودن بالمجتمع متل وجود يسوع بيشفي من كل مرض وبينقل الفرح لقلوب العالم، عطي رهبانّا وراهباتنا روحك القدوس لعيش الطاعة والعفة والفقر. منرفعلك الرهبنة اللبنانية المارونية لتبقى منبع قديسين ومنخص بالذكر عيلتنا عيلة مار شربل لنسلك متل بيّ عيلتنا من التراب للنور.
  بشفاعة إمنا مريم العدرا وبيّ عيلتنا مار شربل منسألك يا رب
text: #000008
text: بزمن الروح وبهالوقت المبارك منقدّم على مذبحك يا رب سلّتنا، كلّ الأسامي يللي انذكرت على الورق والأسامي يللي غم تنذكر بالقلوب، طالبين منّك :
  يا الله الرّوح، إجمع عيالنا المفككة وثبّت عيلنا المترابطة.
  تعا يا الله الرّوح، فرّح كل زوجين بحالة إنتظار بطفل يملي بيتهم وبارك أطفالنا.
  تعا يا الله الرّوح، قدّس "نَعَم" كلّ شخصين قرروا يرتبطوا بسرّ الزواج المقدّس.
  تعا يا الله الرّوح، فيض بمواهبك على شبيبتنا، قلب الكنيسة النابض، وصوِّب قراراتهم نحو الملكوت.
  مع كل النوايا يللي بقيت دفينة بقلوبنا، منطلب منّك يا الله الرّوح تعا حلّ علينا، جدّدنا وحوّلنا بما يليق ببنوّتنا لله الآب.
  بشفاعة أمنا العدرا منسألك يا رب
text: #000009
text: بثقة كبيرة منستودع قلبك يا رب كل مرضانا، مرضى النفس والجسد. إنت بتعرف أوجاع وتضرّعات وطلبات ولادك ... زيدنا يا رب إيمان ورجا فيك إنت الشافي الوحيد.
  مناخد لحظات صمت منذكر فيها مرضانا
  إشفيهم يا رب إذا أردت
  بشفاعة مار شربل منسألك يا رب
text: #000010
text: على حسب رحمتك اللامتناهية وجوهرك الحب الكامل، انظر يا رب لموتانا أغفر خطاياهم
  واجمعهم مع قديسيك على مائدتك السماوية.
  مناخد لحظات صمت منذكر موتانا
  بشفاعة امنا العدرا منسألك يا رب
text: #000011
text: منشكرك أيها الآب السماوي على محبتك اللامتناهية يللي فيها ما إبلت إنو تترك الإنسان عم بيتخبط بضياعه وخطيئته ولكن هيأته لمخططك الخلاصي وبعتلنا إبنك نور تجلّى لكل الأمم.
  منشكرك أيها الإبن لانك انت مصدر لكل النعم، انت خبز الحياة علّمتنا كيف نشارك مع إخوتنا لنستحق الطوبى لمّا نوقف قدّامك.
  منشكرك يا روح الله القدّوس إنت يللي بتنور عقولنا وقلوبنا، اعطينا إنو نجوع لكلمة الحياة، مللي قلوبنا بمحبتك لحتى تكون إرادتنا مطابقة لإرادتك.
  وعدنا إلك أيها الثالوث إنو نجاهد لنتحرر من كل ملذّات هالعالم يللي مكبلتنا ومبعدتنا عنك لننتلي من نعمتك إنت وحدك. إلك المجد من هلق وللأبد آمين.
text: #000012
text: بمسبحتنا الليلة رح نتأمل بدخول المسيح للهيكل اللي بتعيدو كنيستنا ب2 شباط . هاليوم هو يوم صلاة من أجل كل المكرسين اللي قدموا حياتُن لخدمة كلمة الرب وكنيسته .
text: #000013
text: باسم الآب والإبن والروح القدس الإله الواحد آمين
text: #000014
text: البيت الأولى : منتأمل حضور يسوع للهيكل مع يوسف ومريم حتى يقدموه للرب متل ما هو مكتوب بالشريعة
  ما أعظمك يا ربّ وما أعجب سرّ الفدا والخلاص، إنت ربّ الهيكل تركت عرشك السماوي ونزلت لعنّا تترفَع بشريتنا الضعيفة، بحلولك بالهيكل عم تخضع لشريعة بشرية، عم تقدّم ذاتك لبيك إنت اللي بتعبدك الخليقة وبتسبحك وبتمجدك مع بيّك السماوي. بحلولك بالهيكل تمّت النبوة وانتهى زمن الإنتظار، قدوس الله صار بوسطنا
  منصلي مع مريم الطاهرة النقية على نية كلّ إنسان معمّد وبالأخص نحنا المشاركين بصلاة المسبحة تنوعى لأهمية إنتماءنا للعيلة المقدسة، وما نخاف نقدّم لبينا السماوي قلبنا وحياتنا تيحوّلنا ونكون حضورو الفعالّ بقلب عالمنا.
text: #000015
text: البيت التاني : منتأمل بتقادم يوسف ومريم زوجي يمام وفرخي حمام يللي هني تقادم تطهير الفقراء
  يا ربّ قمة التواضع والفقر كان بتجسدك عأرضنا، ولدت بقلب عيلة فقيرة، افتقرت حتى تغنينا وتعلّمنا أنّو الغنى الحقيقي هوّ وقت اللّي منتخلى ومنفكفك عنا جنازير العالم ونروح للقاءك. يا ربّ تندخل بعلاقة معك بدنا نفتقر عن كبرياءنا وأنانيتنا وعن الضمانات المادية اللي مكبلتنا، بدنا نتخلى عن شهواتنا، وملذات العالم، ونوضعك إنت بأولويات حياتنا، نفتقر عن أنفسنا لنغتني فيك ومنك.
  مع يوسف ومريم مثال التواضع والفقر منصلي من أجل كلّ المكرسين والمكرّسات تيكون عندهم الشجاعة يختاروا الفقر بحياتُن، يغتنوا منك ويكونوا بخدمة الإنجيل وإرتداد النفوس الضالة.
text: #000016
text: البيت التالت : منتأمل بسمعان الشيخ الرجل البار التقي اللي ناطر عزاء إسرائيل
  سمعان إنسان بارّ، عايش بحسب تعاليم الكتاب المقدس، حياتو هي صلاة وهوي بحالة إنتظار لمجيء الربّ، هوي رجل إيمان عم ينقاد لهدي الروح القدس اللي أوحى إلو أنو ما بدوق الموت قبل ما يشوف مسيح الربّ. يا ربّ سمعان اختبر بالجسد اللي نحنا مدعوين نختبروا بحياتنا الروحية، وعدك لسمعان هوّ وعد لكلّ واحد منا أنو ما نموت قبل ما نعاين خلاصك. سمعان الشيخ بعلّمنا أنو اللي منترجاه رح يتحقق، بعلمنا الثقة أنك أمين لوعودك، أنو مشيئتك رح تتحقق فينا ومن خلالنا.
  يا رب مسيرتنا غايتها إنت وعارفين أنك ما وعدتنا بحياة سهلة وما قدمتلنا ضمانات، دعيتنا لمغامرة ثقة، للإيمان فيك والرجا بحضورك معنا.
  منصلي البيت التالت مع مريم المليانة نِعَمْ على نية عيالنا وبالأخص على نية عيلتنا عيلة مار شربل اللي اختبرنا محبة الله واخترنا نكرس ذواتنا تَنْكون فعلة بحقل الربّ، نقبل إرادتو بحياتنا ونروح للعمق.
text: #000017
text: البيت الرابع: سمعان حمل بين إيديه يسوع، بارك الله وقال الآن تطلق عبدك بسلام لأنو عيناي شافت الخلاص
  لما سمعان حملك بين إيديه أعلن الخلاص اللي كانت ناطرتو الشعوب تحققّ، وعِرِفْ أنّو كل وعودك وإنتظارات الشعوب اختصرها طفل بين إيدين مريم، إنت الخلاص المتجسد اللي صار إنسان حتى نلمسه نشوفو نسمعه ونتناولو. سمعان حِملَك بين إيديه وما عاد بده شي إلا ينطلق لحضن الآب ونحنا عم نحملك بقلوبنا عم تجي وتسكُن فينا بالرغم من ضعفنا وخطيتنا ودايماً بتعطينا فرصة تنرجع نبلش من جديد.
  مع مريم إم عيلة الناصرة وأمنا منصلي على نية كل إنسان مغيّب الله من قلبو وحياتو، تيختبروك إنت نور العالم اللي جيت تبدّد ظلام الخطية وتعطينا السلام
text: #000018
text: البيت الخامس : منتأمل بكلمة سمعان لمريم: وأنتِ أيضاً سيجوز في نفسك سيف فتنجلي خفايا قلوب كثيرة
  يا مريم اللي عرفتي أنك رح تتألمي، ما تهربتي من الدعوة وما تراجعتِي، كملتّي المسيرة عالطريق اللي رسمها الرب إلك وقبلتيها، قلتي نعم لمشروعو، رغم سيف الألم صرت خادمة لسرّ التجسد والفدا. علمينا يا مريم نطلب نعمة الإيمان كلّ يوم بحياتنا، نمشي بحسب هدي الروح القدس عالطريق اللي بدها توصلنا بالنهاية لعند إبنك يسوع. نتحرر من كلّ شريعة بتوقف بطريق مسيرتنا. نِهدُم الإنسان القديم ونِلبُس الإنسان الجديد تنكون سفرا للمسيح.
  مع يسوع المثال الأول لكلّ مكرس، مع مريم خادمة سرّ التجسد والفدا، مع يوسف الصامت والسهران على تتميم مشيئة الله ومع سمعان صورة المكرس اللي ما فقد الثقة بتحقيق وعود الله منصلي البيت الآخير من مسبحتنا على نية كل مريض ومتألم ، كل فقير ومشرد، تيعرفوا إنك بتحبهم وجيت كرمالون. آمين.
text: #000019